Fil-mużew Il-Ħaġar għada tiftaħ wirja ta' fotografu żagħżugħ Taljan, li tiftaħ tieqa fuq kull rokna tad-dinja u n-nies tagħha. Din il-wirja tippreżenta għall-ewwel darba fuq livell internazzjonali u anke esklussivament, ix-xogħlijiet ta' Tommaso Vecchi. Kull ritratt jgħid storja. Fil-każ tal-fotografu żagħżugħ Taljan Tommaso Vecchi, kull ritratt jiskopri vjaġġ. U kull vjaġġ fih l-emozzjonijiet tiegħu. Tommaso Vecchi huwa wieħed mill-fotografi promettenti żgħażagħ li qed jagħmlu isem mad-dinja, u issa fil-mużew il-Ħaġar fir-Rabat Għawdex, wieħed jista' jara t-talent ta' dan il-fotografu b'sett ta' ritratti li ġibed waqt il-vjaġġi tiegħu. Vjaġġi li ħaduh mad-dinja, ma' kull rokna ta' kull kontinent. "Il-kunċett tiegħi ta' fotografija huma r-ritratti marbuta mal-vjaġġi b'mod li nwassal l-emozzjoni ta' kull vjaġġ. Huwa wkoll mod li juri kif anke jien għext kull vjaġġ li għamilt. U dan il-messaġġ nipprova nwasslu lil kull min iħares lejn ir-ritratti tiegħi. Kull vjaġġ għalija huwa marbut ma' dak li nħoss." Vecchi jintroduċi l-udjenzi li jaraw ir-ritratti tiegħu ma' tribujiet fl-iktar bnadi 'l bogħod tad-dinja u ma' komunitajiet oħra eqreb lejna, fl-Ewropa. Il-wirja teħodna minn fuq l-ewwel vjaġġ ta' Vecchi fil-muntanji tad-Dolomiti sal-Indja u t-Tibet u l-Afrika. Vecchi jgħid li r-ritratti tiegħu jridu jieħdu lil min jarahom lejn dawk l-irkejjen tad-dinja fejn huma ma marrux. Irid jiftaħ tieqa fuq l-espressjonijiet kollha tad-dinja u l-kontinenti tagħha. Id-Direttur tal-Mużew Il-Ħaġar Joe Borg qal li l-wirja msejħa Żmien u Emozzjoni – Time Emotion, iżżewweġ tnejn mill-iktar kunċetti importanti għall-bniedem. Qal ukoll li dan iż-żmien ta' pandemija li d-dinja għaddejja minnu ħarbat ukoll il-kalendarju tal-mużew. "Din l-esebizzjoni saret b'ħafna diffikultà, sew biex ġew ir-ritratti hawnhekk u anke minħabba ż-żmien li ninsabu fih. Il-pandemija tal-Covid ħolqot ħafna diffikultà għall-mużew kemm minħabba l-volontiera li jieħdu ħsieb hawnhekk u anke għall-organizzazzjonijiet ta' attivitajiet." Il-kulturi li l-fotografu Tommaso Vecchi jintroduċina għalihom f'din il-wirja joħorġu s-sbuħija tad-diversità fid-dinja u anke saħħew ismu bħala fotografu fuq livell internazzjonali, tant li xogħlijiet tiegħu diġà dehru fuq rivisti bħal National Geographic u Digital Camera.